b'\n_START_ARTICLE_\nNorovirus\n_START_SECTION_\nDiagnoza oku\xc5\xbebe\n_START_PARAGRAPH_\nZa diagnozo oku\xc5\xbebe je so na voljo rutinski testi, ki temeljijo na veri\xc5\xbeni reakciji s polimerazo (PCR) in dajo rezultat v nekaj urah. Ti testi so zelo ob\xc4\x8dutljivi in zaznajo zelo nizko \xc5\xa1tevilo virusnih delcev v vzorcu._NEWLINE_Na tr\xc5\xbei\xc5\xa1\xc4\x8du so tudi testi ELISA, pri katerih poteka zaznava razli\xc4\x8dnih sevov norovisusa s pomo\xc4\x8djo protiteles, vendar sta ob\xc4\x8dutljivost in specifi\xc4\x8dnost teh testov manj\xc5\xa1i.\n_START_SECTION_\nPrena\xc5\xa1anje\n_START_PARAGRAPH_\nNorovirusi se prena\xc5\xa1ajo po ve\xc4\x8dini z neposrednim stikom z oku\xc5\xbeeno osebo (v 62\xe2\x80\x9384\xc2\xa0% vseh poro\xc4\x8danih izbruhov bolezni) in posredno z oku\xc5\xbeeno vodo ali hrano. Gre za zelo nalezljiv virus in \xc5\xbee manj kot 20 virusnih delcev (po nekaterih podatkih le 5) lahko povzro\xc4\x8di oku\xc5\xbebo. Prenos se lahko zgodi z aerosoliziranimi virusnimi delci, na primer v bli\xc5\xbeini bruhajo\xc4\x8dega bolnika ali ob splakovanju strani\xc5\xa1\xc4\x8dne \xc5\xa1koljke s ku\xc5\xbeno vsebino bruhanja ali driske. Virusi se izlo\xc4\x8dajo tudi po prenehanju simptomov, izlo\xc4\x8danje virusov je zaznavno \xc5\xa1e ve\xc4\x8d tednov po oku\xc5\xbebi._NEWLINE_Zlasti veliko tveganje za prenos oku\xc5\xbebe predstavlja bruhanje, pri \xc4\x8demer se virus prena\xc5\xa1a kaplji\xc4\x8dno. Znan je primer, ko je bolnica, ki je bruhala v restavraciji, oku\xc5\xbeila \xc5\xa1tevilne goste in prvotno so domnevali, da je bolezen teh gostov povzro\xc4\x8dila oku\xc5\xbeena hrana. Leta 1998 je za \xc5\xa1estimi mizami ve\xc4\x8derjalo 168 oseb in ena od njih, je bruhala po tleh. Osebje je takoj o\xc4\x8distilo tla in gostje so nadaljevali z ve\xc4\x8derjo, \xc4\x8dez tri dni pa je 52 od teh zbolelo za simptomi vro\xc4\x8dine, slabosti, bruhanja in driske. Kasneje so ugotovili, da je zbolelo 92\xc2\xa0% oseb, ki je sedelo za isto mizo kot bruhajo\xc4\x8da bolnica. Ob sosednjih mizah je zbolelo 70\xc2\xa0% gostov, za najbolj oddaljeno mizo pa je zbolelo 25\xc2\xa0% oseb. Kasneje so izbruh pripisali oku\xc5\xbebi z norovirusom. V kasnej\xc5\xa1ih letih so poro\xc4\x8dali o \xc5\xa1e ve\xc4\x8d izbruhih zaradi prenosa oku\xc5\xbebe z bruhanjem._NEWLINE_Pri izbruhu v enem od taborov na Nizozemskem je vsak bolnik z gastroenteritisom v povpre\xc4\x8dju oku\xc5\xbeil 14 drugih oseb, preden so uvedli stroge higienske ukrepe. Po uvedbi ukrepov je \xc5\xa1e vedno bolnik povpre\xc4\x8dno oku\xc5\xbeil 2,1 osebe._NEWLINE_Ameri\xc5\xa1ki Center ta nadzor in prepre\xc4\x8devanje bolezni je v \xc5\xa1tudiji preu\xc4\x8dil 11 izbruhov oku\xc5\xbebe z norovirusi v zvezni dravi New York ter ugotovil, da je v sedmih primerih pri\xc5\xa1lo do prenosa zaradi neposrednega stika z bolnikom, v dveh primerih zaradi oku\xc5\xbeene hrane, v enem primeru zaradi oku\xc5\xbeene vode, v enem primeru pa je na\xc4\x8din prenosa ostal neznan. Do oku\xc5\xbebe z vodo lahko pride v bazenih, plavalnih jezerih, vodnjakih, z vodovodno vodo ..._NEWLINE_Najve\xc4\x8dje tveganje za prenos oku\xc5\xbebe s hrano predstavljajo toplotno nezadostno obdelani lupinarji. Kadar ne gre za lupinarje, je vzrok oku\xc5\xbebe s hrano praviloma onesna\xc5\xbeenje hrane med obdelovanjem.'